Σύγκριση οσφυϊκού - ισχιακού αποκλεισμού vs μηριαίου - θυρεοειδούς - ισχιακού αποκλεισμού για αρθροσκοπική αποκατάσταση ρήξης πρόσθιου χιαστού
Authors: Μπαρέκα Μεταξία 
Published: September 2021

Για την αρθροσκοπική αποκατάσταση του ΠΧΣ απαιτείται ο αποκλεισμός του μηριαίου, του θυροειδούς και του ισχιακού νεύρου. Mελετήσαμε την εφικτότητα της διενέργειας αρθροσκοπικής αποκατάστασης ΠΧΣ υπό διπλής καθοδήγησης αποκλεισμό του θυροειδούς, του μηριαίου και του ισχιακού νεύρου. Επιπλέον, προτείνεται μία νέα μέθοδος για την εκτίμηση του θυροειδούς αποκλεισμού. Στη συνέχεια συγκρίθηκε και εκτιμήθηκε η διεγχειρητική και μετεγχειρητική έκβαση της παραδοσιακής προσέγγισης του οπίσθιου αποκλεισμού του οσφυϊκού πλέγματος σε συνδυασμό με τον αποκλεισμό του ισχιακού νεύρου με την πιο σύγχρονη και περιφερική προσέγγιση του συνδυασμού των αποκλεισμών του μηριαίου, του θυροειδούς και του ισχιακού νεύρου ως μέθοδος αναισθησίας για τα αρθροσκοπικά χειρουργεία αποκατάστασης του ΠΧΣ. Υλικό και μέθοδος: Αρχικά μελετήθηκαν 57 ασθενείς που υποβλήθηκαν σε αρθροσκοπική αποκατάσταση ΠΧΣ. Όλοι οι αποκλεισμοί εφαρμόστηκαν με διπλή καθοδήγηση. Για τον αποκλεισμό του θυροειδούς νεύρου, εγχύθηκαν 10 ml διαλύματος ροπιβακαΐνης 0,5%, ενώ ακολούθησε εκτίμηση του αποκλεισμού για 30 min εξετάζοντας την ικανότητα του ασθενούς να σηκώσει και να αφήσει κάτω το πόδι.Έπειτα, 106 ασθενείς που προσήλθαν για προγραμματισμένη αρθροσκοπική αποκατάσταση ΠΧΣ χωρίστηκαν σε δύο ομάδες. Η πρώτη ομάδα έλαβε αποκλεισμό του μηριαίου – θυροειδούς – ισχιακού νεύρου (Ομάδα ΜΘΙ) υπό διπλή καθοδήγηση, ενώ η δεύτερη ομάδα έλαβε οπίσθιο αποκλεισμό του οσφυϊκού πλέγματος υπο νευροδιεγέρση και αποκλεισμό του ισχιακού νεύρου υπό διπλή καθοδήγηση (Ομάδα ΟΟΠΙ).Αποτελέσματα: Η υπερηχογραφική αναγνώριση του θυροειδούς νεύρου ήταν εύκολη και γρήγορη σε όλα τα περιστατικά. Ο χρόνος για τη διενέργεια του αποκλεισμού ήταν 119.9 ± 79.2 sec. Μετά την εφαρμογή και των αποκλεισμών του μηριαίου –ισχιακού νεύρων, η εμφύσηση της ίσχαιμης περίδεσης οδήγησε σε βαθμολογία VAS > 0 σε 2/57 ασθενείς, και κατά τη διάρκεια του χειρουργείου σε 12/57. Η συνολική δόση φεντανύλης ήταν 120.1 ± 64.6 μg και μιδαζολάμης 1.86 ± 0.8 mg. Σε 1 ασθενή έγινε μετατροπή της τεχνικής σε γενική αναισθησία.Στη δεύτερη φάση της μελέτης, οι δύο ομάδες ήταν συγκρίσιμες για την ηλικία, το φύλο, το ΔΜΣ και το επίπεδο αθλητικής δραστηριότητας. Ο χρόνος που χρειάστηκε για τη διενέργεια των περιφερικών αποκλεισμών ήταν σημαντικά μικρότερος για την ομάδα ΜΘΙ (p < 0.005). Παρόμοια, οι βαθμολογίες VAS κατά την εμφύσηση της ίσχαιμης περίδεσης και κατά τη λήψη των μοσχευμάτων ήταν σημαντικά υψηλότερη (p < 0.005) στην ομάδα ΟΟΠΙ. Τέλος, οι ασθενείς σε αυτή την ομάδα ανέφεραν υψηλότερες βαθμολογίες VAS μετεγχειρητικά και κατανάλωσαν περισσότερη μορφίνη.Συμπεράσματα: Ο περιφερικός νευρικός αποκλεισμός του μηριαίου, θυροειδούς και ισχιακού νεύρου υπό διπλή καθοδήγηση για την αρθροσκοπική αποκατάσταση του ΠΧΣ είναι μία ασφαλής και γοητευτική αναισθητική επιλογή. Η αναγνώριση του θυροειδούς νεύρου με τη σύγχρονη χρήση των υπερήχων είναι εύκολη και ο αποτελεσματικότητα του αποκλεισμού μπορεί να εκτιμηθεί με μία απλή κλινική δοκιμασία. Η μελέτη αυτή υποστηρίζει τεκμηριωμένα τη χρήση των περιφερικών νευρικών αποκλεισμών ως αποκλειστική αναισθησιολογική μέθοδο για την αρθροσκοπική αποκατάσταση ΠΧΣ σε περιβάλλον ταχείας διακίνησης ασθενών.